drög

10. janúar 2022

Fjármálaráðuneytið

Arnarhváli, 155 R

Varðar: Umsögn um drög að frumvarpi til breytinga á lögum um fjármálafyrirtæki og fleiri lögum

Samtök fjármálafyrirtækja fagna því að drög að þessu frumvarpi eru komin fram. Um er að ræða tillögu að innleiðingu ýmissa breytinga sem gerðar hafa verið á Evrópulöggjöfinnni á undanförnum árum um skilyrði fyrir starfsemi, varúðarkröfur og eftirlit. Þá er gerð tillaga um að ýmis ákvæði sem ekki hafa verið í fullu samræmi við Evrópulggjöfina verði lagfærð. Það er almennt skoðun Samtaka fjármálafyrirtækja að innlend löggjöf á sviði fjármálaþjónustu eigi á hverjum að vera í samræmi við gildandi Evrópurétt þannig að rekstrarumhverfi innlendra fyrirtækja og erlendra samkeppnisaðila sé það sama a.m.k. hvað þann þátt varðar. Samtök fjármálafyrirtækja áttu fulltrúa í nefndinni sem vann gerð frumvarpsdraganna og góð sátt var í nefndinni um frumvarpsdrögin.

Þó er áformað að viðhalda séríslenskum ákvæðum hvað varðar takmarkanir á kaupauka. Lagt er til að ákvæði um hámark kaupauka sem hlutfall af föstum starfskjörum verði áfram 25%. Í Evrópuregluverkinu er þetta hámark almennt 100% með heimild til þess að leyfa allt að 200% með með undanþágu. Evrópureglurnar heimila jafnframt að einstök lönd setji lægri mörk eins og gert hefur verið hér á landi.

Samtök fjármálafyrirtækja leggja til, eins og þau gerðu í vinnu nefndarinnar sem undirbjó frumvarpsdrögin, að skoðað verði að taka áfanga í þá átt að hækka þessa mörk hér landi í átt til samræmis við það sem gert er annars staðar á Evrópska efnahagssvæðinu (EES).

Rök í þessu máli eru þekkt og þæfð. Í kjölfar fjármálakreppunnar 2008 var haldið fram að óhóflegir kaupaukar annars vegar gætu leitt til „ofsölu“ á fjármálaþjónustu til neytenda og hins vegar það þeir gætu magnað áhættu í rekstri fjármálafyrirtækja vegna óhóflegrar töku áhættu vegna eftirsóknar stjórnenda í kaupauka. Rannsóknir sem gerðar hafa verið styðja að slíkt kunni að hafa átt sér stað þó niðurstaða þeirra sé ekki einhlít. Slíkt kann að réttlæta takmarkanir í kaupaukum en ekki þær séu miklu strangari hér en annars staðar á EES .

Virðingarfyllst fyrir hönd Samtaka fjármálafyrirtækja,

Yngvi Örn Kristinsson